b'\n_START_ARTICLE_\nTi\xc5\xa1ina, Ti\xc5\xa1ina\n_START_SECTION_\nGeografija\n_START_PARAGRAPH_\nTi\xc5\xa1ina je eden najstarej\xc5\xa1ih krajev na Ravenskem polju. Po podatkih SURS-a ima 4264 prebivalcev. Je obcestno in deloma gru\xc4\x8dasto naselje na nadmorski vi\xc5\xa1ini 196 m. Del le\xc5\xbei ob cesti Murska Sobota-Radenci, sicer pa sega ob\xc4\x8dina vse do regulirane Mure na jugozahodu, na severozahod pa preko omenjene ceste. Na zahodu te\xc4\x8de potok Erjajca proti Tropovcem v potok Moko\xc5\xa1, ki ima vodo le ob ve\xc4\x8djem de\xc5\xbeevju. _NEWLINE_Okrog manj\xc5\xa1ega podkvastega dvorca, verjetno iz 18. stol., ki je bil pred drugo svetovno vojno v lasti grofa Sigismunda Batthyanyja, se je ohranil okoli 2 hektara velik park z eksoti\xc4\x8dnimi vrstami rastlin, med katere gotovo sodi okoli 40 metrov visoka kavka\xc5\xa1ka jelka (Abies nordmanniana).\n_START_SECTION_\nZgodovina\n_START_PARAGRAPH_\nOzemlje dana\xc5\xa1nje ob\xc4\x8dine je bilo verjetno poseljeno \xc5\xbee v mlaj\xc5\xa1i kameni dobi, o \xc4\x8demer pri\xc4\x8dajo neprevrtane, plo\xc5\xa1\xc4\x8date sekire najdene na tem prostoru. Iz obdobja \xc5\xbearnih grobi\xc5\xa1\xc4\x8d so najdene ovratnice, iz anti\xc4\x8dne dobe pa posoda in temelji stavb. V okolici Ti\xc5\xa1ine so najdbe iz starej\xc5\xa1e \xc5\xbeelezne in rimske dobe. Anti\xc4\x8dne gomile so v ob potoku Doblu. Po prihodu Mad\xc5\xbearov in zasedbi teh prostorov 10. stoletju, so se menjavali razli\xc4\x8dni gospodarji. Od leta 1275 so ozemlje imeli v posesti celo templarji. Pozneje je pri\xc5\xa1lo v last fevdalne rodbine Szechy. V nadaljevanju je zgodovina podobna tisti iz Murske Sobote._NEWLINE_Prve zametke pouka zasledimo v letih 1599 do 1601, ko so pou\xc4\x8devali evangeli\xc4\x8danski pastorji. Novo \xc5\xa1olsko poslopje so zgradili leta 1872, sedanje pa je iz leta 1966._NEWLINE_\xc5\xbdupnijska cerkev Marijinega rojstva je posredno omenjena \xc5\xbee leta 1647. Od sedanje cerkve je ladja iz konca 14. stoletja. Leta 1685 so jo baro\xc4\x8dno obokali. Prezbiterij ima zvezdast obok in okna s krogovi\xc4\x8djem iz 16. stoletja. Tudi zvonik je iz 16. st. in je med zanimivej\xc5\xa1imi arhitektonskimi spomeniki na Slovenskem, zaradi svoje lege nad delom ladje. Konec 19. stoletja so fasado in baro\xc4\x8dno opremo nadomestili z neogotsko. V fasado je vzidan renesan\xc4\x8dni figuralni nagrobnik iz leta 1606. \xc5\xbdupnija obstaja vsaj od leta 1627.\n_START_SECTION_\nPrireditve\n_START_PARAGRAPH_\nLeta  1997 (kot osnovno\xc5\xa1olska prireditev v okviru raziskovalne naloge!)  Borovo gost\xc3\xbcvanje.'